Det bankede på døren på Barfredsvej i Frederikshavn og i god tro åbnede den 19-årige mandlige beboer sin dør torsdag eftermiddag. Straks efter blev han mødt med en knytnæve i ansigtet, der skabte en mindre flænge. I døren var to danske mænd, som truede den 19-årige til at sætte sig ned. De stjal de to bærbare computere og et mindre pengebeløb fra lejligheden. Herefter forsvandt de igen. Politiet modtog anmeldelsen klokken 16:45 torsdag eftermiddag. Politiet vil gerne høre fra folk, der har set gerningsmændene. Den ene mand beskrives som dansk, almindelig af bygning, 45-50 år, cirka 180 centimenter høj, iført sort hue med hvid påskift, rød trøje eller jakke. Den anden gerningsmand er dansk af udseende, 180 centimeter høj, iført sort strikhue, sort jakke og sorte bukser, men her er man ikke sikker på mandens alder. Hvis man har oplysninger i sagen bedes man kontakte Nordjyllands Politi på telefon 114.
En 19-årig mand åbnede døren og blev mødt med knytnæveslag af to røvere. Politiet vil gerne høre fra vidner.